Un fel de onoare 


Cei doi bărbaţi zăceau întinşi la graniţa dintre caldarâm şi spaţiul verde, nemişcaţi. Petele de sânge de 
pe hainele lor se măreau cu fiecare moment, pentru a ajunge să se amestece pe porţiunea de sol dintre ei. 

- Ce ironic, gândi unul dintre ei plin de regret. Sunt pe cale să mor... şi pentru ce? Pentru ceva ce acum 
mi se par a fi numai câteva momente de plăcere... pentru cineva care probabil nici nu merită viața mea. 

- Cred că dacă cineva care ştie istoria familiilor noastre şi duşmănia dintre ele, gândea celălalt, ne-ar 
vedea acum s-ar mira văzându-ne sângele amestecat într-o singură baltă roşie, nedefinită. Probabil s-ar fi aşteptat 
să fiarbă, să interacţioneze violent la contact, pentru a dispărea în neant anihilându-se reciproc. 

Singurul gând comun, mai curând o emoție decât un gând conştient, pe care totuşi îl mai aveau în starea 
lor ar suna probabil astfel: 

- Ironică modalitate de a încheia un conflict ce durează de atâta timp. 

Atunci când poliţia a sosit chemată de cei câţiva trecători în parcul aproape pustiu, poliţiştii au găsit-o 
pe tânăra femeie ce le fusese alături victimelor în momentul atacului tot acolo, nemişcată. Căzută în genunchi, 
încă în stare de şoc. 

- Au fost împuşcaţi, sosi necruţător verdictul. Ok, duceţi-i la morgă! 

Povestea ce-i adusese acolo începuse cu numai câteva luni în urmă, dar rădăcinile ei se întindeau pe zeci 
de ani. Ele nu aveau importanţă decât pentru a înţelege starea de război ce s-a instalat atunci când doi exponenţi 
aparţinând unor familii puternice şi numeroase dar, mai ales, aflate în conflict au cunoscut o fată, aceeaşi tânără 
care a năvălit în vieţile lor ca un adevărat taifun răvăşind totul. Plină de mister a apărut pentru prima oară sub 
forma unui înger la braţul altui bărbat la o petrecere cu costume de epocă la care erau invitaţi amândouă 
victimele, l-au invidiat în tăcere pe insul respectiv în timp ce ei îi admirau formele apetisante deloc îngereşti. 

Doar câteva seri mai târziu era singură — tipul nu o mai însoțea, dispărut în ceață — atunci când Cristian 
Jurkson se trezi cu ea lângă el într-un club de noapte, iar gaşca de prieteni/veri care-l însoțea la agăţat amuţi 
brusc la apariţia ei nevenindu-le parcă să creadă că exista. Află mai târziu că Georgiana, aşa o chema, îl 
observase la petrecere, îi observase pe amândoi — cei a căror vieţi aveau să fie curmate atât de violent — de fapt, şi 
venise la grupul cel nou pentru că se plictisise de compania prietenului ei, doar un amic, şi căuta o altfel de 
companie. A găsit-o repede — combinaţia de frumuseţe fizică, exuberanţă şi mister pe care o afişa atrăgea atenţia 
tuturor, dar a plecat cu Cristian. Au şi rămas împreună după aceea. 

În această postură l-a întâlnit din nou pe Emil Jurcă, eternul adversar al lui Cristian, căruia, inevitabil, i 
s-a părut foarte... interesantă. Cei doi se detestau reciproc, dar împărtăşeau multe pasiuni comune — femeile fiind 
unul dintre ele — şi de aceea se întreceau reciproc în a-l umili pe celălalt. Însă spre marea lor iritare Georgiana 
părea să se înţeleagă foarte bine cu amândoi în ciuda animozităţilor vizibile dintre ei, ceea ce îi încrâncenă şi mai 
tare. Momentul în care Cristian a aflat despre vizitele lui Emil la magazinul de modă la care lucra Georgiana a 
fost unul de cumpănă pentru el. 

Gelozia şi un sentiment de neputinţă — unul pentru că nu o putea cuceri şi celălalt pentru că nu putea să-l 
facă pe primul să dispară înainte ca acţiunile acestuia să aibă succes — îi făcură să-şi stârnească prietenii şi chiar 
familiile împotriva celorlalţi, chiar mai mult ca de obicei, pentru a se vedea până la urmă lăsaţi să se descurce 
singuri. Georgiana nu a putut opri încăierările dintre membrii mai turbulenţi ai anturajului celor doi, sau chiar 
intervenţiile lor în aceste bătălii, dar prezenţa ei de spirit a fost singurul lucru care a împiedicat escaladarea 
situaţiei şi transformarea într-un adevărat masacru. 

Lăsaţi să-şi rezolve singuri problemele cei doi au încercat o confruntare directă dar au fost opriţi de cei 
din jur, iar după câteva zile s-au scurs fără a se vedea un progres evident în rezolvarea situației. Pentru ca mai 
apoi să erupă cu violenţă: 

- Cine eşti? tresări Emil ajuns acasă într-un târziu de noapte. Şi cum ai intrat aici? Paul! dădu să strige el 
cu gândul să-şi cheme gărzile dar se opri brusc, nu i se părea nimic ameninţător în încăpere. 

Tocmai intrase în propriul dormitor şi rămase holbându-se la o umbră ce se întindea pe pat, ca şi cum ar 
fi dormit. Parcă era un om, parcă era o femeie. Dar detaliile se pierdeau în ceață făcând-o de nerecunoscut. 

- Sunt persoana angajată să te ucidă, spuse umbra cu o voce la fel de stranie. 

- Cum? se sperie omul întinzându-se după arma dintr-un buzunar al hainei aşezată instinctiv pe fotoliu. 

Însă gloanţele şuierară neauzit prin încăpere — amortizorul funcţiona impecabil — doar pentru a se înfige 
în pat şi pereţii de dincolo de el fără să îşi atingă ţinta întunecată. 

- Chiar crezi că îmi poţi face ceva? Sunt Slayn. 

- Slayn?! începu să tremure bărbatul. Am auzit zvonuri despre tine — eşti ucigaşul perfect. Eşti acel 
ucigaş profesionist care îşi îndeplineşte întotdeauna contractul, indiferent cine este ţinta. 

- Întotdeauna, repetă ca un ecou umbra, aprobator. 

- Deci eu urmez. 

- Da, dar nu acum. În viitor, curând. 


- Atunci ce cauţi aici? 

- Vreau să îţi ofer posibilitatea de a te răzbuna. 

- Cum? 

- Angajându-mă să îţi asasinez ucigaşul. 

- Tu vei fi ucigaşul meu. Ar trebui să te sinucizi. 

- Eu sunt doar unealta, vorbesc despre cel care m-a angajat. 

- Dar ştiu cine... 

- Nu, nu ştii, îl întrerupse umbra cu duritate. Ai prea mulți duşmani şi prea puţin timp pentru a-ţi pune în 
aplicare planurile. Spui că ai auzit de mine, deci nu mai este nevoie să îţi spun că nu ai cum să fugi... tot ce poţi 
este să câştigi nişte timp pentru a-ţi pune la punct ultimele treburi pe această lume. 

- Interesant simţ al onoarei..., murmură bărbatul. Onoare de asasin. Atunci aşa să fie, se decise el. Care 
ţi-e preţul? 

- E stilul meu, spuse Slayn. Iar preţul este acelaşi care I-a plătit şi ucigaşul tău: 100 de mii de credite. 

- S-a făcut. Însă trebuie să îmi spui cine este. 

- Nu, nu trebuie, îl contrazise umbra cu un ton indiferent şi sigur. Vei şti asta doar atunci când te voi 
lăsa eu să ştii, adică doar înaintea morţii. Nu te pot lăsa să îmi strici planurile. 

- Bine. Însă cum voi şti că te vei ţine de cuvânt? 

- Simplu, veţi muri împreună, spuse umbra după care dispăru ca şi cum nu existase niciodată. 

Lăsase în urmă doar cele câteva gloanţe înfipte aleatoriu într-o zonă a dormitorului şi o simplă foaie de 
hârtie de dimensiunea unei cărți de vizită care plană pentru câteva secunde în curentul de aer dintre geamul spart 
de glonţ şi uşa uitată întredeschisă. Emil o culese de pe jos şi se uită la ea, era scris doar un număr de cont la care 
trebuiau depuşi banii. 

Luneta îndreptată asupra cuplului de îndrăgostiţi de pe banca din parc le înregistra orice mişcare şi 
vorbă pe care aceştia o scoteau, dar arma cu bătaie lungă a cărei ţeavă stătea atât de ţeapănă sub tubul lunetei nu 
scotea nici un sunet, nu acţiona sub nici o formă, aşteptând ca grupul să fie complet. Slayn se uită la ceas 
răbdătoare — încă puțin. 

Într-un târziu în cursul după-amiezii Emil Jurcă îşi făcu apariţia cu mâinile în buzunare, complet relaxat. 
La vederea lui cei de pe bancă se opriră din ceea ce făceau vizibil uimiţi, era încă devreme în mijlocul zilei iar 
Emil nu prea avea ce să caute acolo. 

- Am înţeles că eşti responsabil de acţiunile mai dure aplicate asupra mai multor membri ai concurenţei 
în ultimele ore, i se adresă sfidător Cristian Juckson vechiului său adversar. 

- Da, a trebuit, iar acţiunile vor continua şi mai târziu. Nu am prea mult timp la dispoziţie şi am vrut să 
fiu sigur că nu scapă nici unul nepedepsit, într-o formă sau alta. Măcar le-am dat „angajaţilor” noştri ceva de 
lucru pentru a scăpa de sub urmărirea lor şi a ne permite această ultimă conversaţie. 

- Da“ ce, pleci undeva? întrebă Georgiana. 

- Da, îi răspunse Emil cu un zâmbet amar. Cristian şi cu mine plecăm într-o călătorie lungă din care nu 
ne vom întoarce prea curând. 

- Ce vrei să spui? se miră acesta. 

- Ştii, mi-a fost greu să îmi dau seama cine l-a angajat pe Slayn să mă ucidă dar până la urmă mi-am dat 
seama că numai tu puteai fi. Şi pentru tine, scumpa mea, i se adresă Georgianei. Măcar acum ştiu că vom muri 
împreună... 

- Ce-am făcut?! izbucni Cristian. Dar Slayn m-a contactat şi mi-a spus că tu ai fost acela care l-a angajat 
să... 

Dar nu şi-a mai terminat propoziţia: se prăbuşi atunci când glonţul îi străpunse pieptul pentru a se înfige 
mai apoi într-un copac. Aproape instantaneu al doilea îl doborî pe Emil care se întorsese instinctiv spre clădirea 
îndepărtată dinspre care îi venea moartea, mişcarea îl proiectă mai aproape de adversarul său aproape ajungând 
să se atingă. 

Ascunsă în uscătorul de pe acoperişul clădirii pe care o alesese pentru mai bună vizibilitate — era departe 
de parc dar suficient de sigură pentru succesul misiunii — Slayn se ridică în picioare şi privi la ceas: era timpul să 
plece. Cu arma încă în mâini Georgiana îşi privi prin lunetă alter-egoul care, căzută în genunchi alături de cele 
două victime, avea să rămână într-o stare ca de şoc până la sosirea poliţiei apoi aşeză tuburile de cartuşe la 
vedere şi, cu mişcări rapizi şi sigure de profesionist, începu să îşi demonteze arma şi să o introducă în sacoşă. 
Coborî liniştită scările, ca şi cum nimic nu s-ar fi întâmplat, şi ieşi din bloc pentru a se pierde în mulţime. 

- Te-am auzit vorbind cu şefu”, îl apelă detectivul sosit la faţa locului pe unul dintre subofiţeri. De unde 
ştii că a fost Slayn? 

- Pentru că cei doi au fost împuşcaţi cu o armă cu lunetă iar singurele dovezi pe care asasinul le-a lăsat 
în urmă sunt două tuburi de cartuşe trase de culoare albastru-argintiu şi realizate dintr-un aliaj rar în interiorul 


căruia, pun pariu pe orice, se va găsi după analize numele ucigaşului alcătuit din 5 litere de aur de o grosime 
microscopică. 

- Aur?! Dar nimeni nu poate comanda astfel de cartuşe fără să ştim şi noi, oficialitățile!! 

- Corect, dar eu aş spune că nimeni nu are tehnologia de a crea aceste cartuşe fără să ştim şi noi. Şi cu 
toate acestea nimeni nu ştie nimic, şi probabil nici nu vom afla vreodată — este acel gen de mister care se rezolvă 
după mulți ani de muncă asiduă şi probabil din întâmplare, accidental. 

- Poate doar dacă cumva nu va face vreo greşeală..., interveni alt subofițer care asculta. 

- Nu va face, e mult prea inteligent. Cunosc un detectiv, îl cheamă Călin Pădure şi este coleg cu mine de 
departament, un adevărat expert al acestui caz, care are o întreagă colecţie de asemenea tuburi de cartuşe culese 
după fiecare dintre asasinatele lui Slayn la care a avut acces, şi nici el nu ştie mai multe. Este ceva ce ne 
depăşeşte pe toţi. 


Epilog 


15 ani mai târziu o tânără femeie apăsa repede pe tastele imateriale a unui computer portabil concentrată 
la ceea ce îi spunea vocea din căşti, îşi potrivi la loc vizorul holografic al afişajului atunci când alunecă pe nas la 
o mişcare greşită a capului — o tentativă de a aproba cu o înclinare afirmativă — şi îşi continuă discuţia 
netulburată: 

- Care-i misiunea? întrebă ea. 

- Înregistrările la care am acces indică moartea a doi bărbaţi ucişi printr-o metodă ce corespunde 
profilului tău. Va trebui să îndeplineşti o misiune de infiltrare pentru a-i aduce pe amândoi într-un lor retras 
pentru a face necesară o singură intervenţie care să corespundă istoriei înregistrate, timp în care trebuie să îi 
contactezi pe fiecare în parte ca Slayn pentru a cere plata. Dar trebuie să te previn, de data asta nu va fi la fel de 
uşor ca până acum, toată lumea ştie că familiile lor se duşmănesc de generaţii întregi iar pe plan personal ei nu se 
simpatizează deloc. 

- Dar asta ar trebui să îmi fie de ajutor... 

- Nu tocmai. Există o probabilitate foarte mare ca ei să găsească o rezolvare alternativă care să nu te 
implice pe tine, sau chiar să îţi pierzi viaţa într-o reglare de conturi în stil mafiot. De asemenea este important ca 
să nu existe nici un război între clanuri ulterior, familiile trebuie manipulate pentru a accepta moartea lor ca fiind 
ceva ce nu merită răzbunat. 

- De parcă armele lor ar face faţă antrenamentului meu, comentă femeia, sau tehnologiei actuale. Care 
ar fi câştigul generat de reuşita misiunii? 

- 200 de mii de credite. După plata tuturor cheltuielilor şi a datoriilor pe care le ai față de mine ţie ti-ar 
reveni cam un sfert. 

- Hm, acceptabil. 

- Accepţi deci provocarea? 

- Da. Trimite-mi datele şi rezervă-mi te rog o oră din timpul curent al dispozitivului temporal. 

- Chiar crezi că te descurci cu mai puţin de 10 salturi temporale?! 

- Trebuie să-mi iasă şi mie un câştig, nu-i aşa? Ştii ceva? Acum am chef de altceva şi vreau să închid — 
mai vorbim şi mâine înainte de prima plecare, la încheierea ultimelor pariuri. 

- Cu cât te pun şi pe tine? Sper că ştii că sorții sunt în defavoarea ta şi că... 

- Trax, de fiecare dată când ai pariat împotriva reuşitei misiunilor mele ai pierdut! De câte ori trebuie să- 
ţi reamintesc asta? Pune-mă pentru, cu 10 mii. 

La fel de tânără, frumoasă şi misterioasă ca în apariţiile petrecute în urmă cu 15 ani, apariţii ce pentru ea 
aveau să se întâmple abia a doua zi de dimineaţă, Georgiana Pădure, Slayn, îşi scoase vizorul holografic şi căştile 
şi le aruncă pe pat după care ieşi pe balconul însorit. Îşi scămoşă un pic pisica înainte de a o alunga de pe şezlong 
pentru a-şi face loc apoi se dezbrăcă de toate hainele şi se întinse cât era de lungă: avea nevoie de toată energia 
pe care corpul ei relaxat o putea absorbi de la soare şi de tot timpul de procesare pe care creierul ei pozitronic îl 
putea folosi pentru a asimila datele misiunii şi de a trasa un scenariu strategic demn de succes. 

Pe măsuţa de lângă şezlong, în plin soare, detaliile unei poze era abia vizibile în lumina puternică: o 
femeie cu un copil, o fetiță, zâmbeau în braţele unui bărbat. A fost o vreme când Georgiana s-a întrebat ce s-a 
petrecut cu părinţii ei, cu corpurile lor, după ce Emil Jurcă a fost asasinat iar soția lui disperată de pierderea celui 
pe care totuşi, încă îl mai iubea, s-a sinucis într-un moment de slăbiciune — era prea mică pentru a-şi aminti iar 
după aceea a pierdut legătura cu Familia atunci când a fost adoptată de unchiul ei. Dar asemenea întrebări nu-şi 
mai aveau rostul după ce a murit la rândul ei în urma unei boli incurabile şi s-a trezit cu conştiinţa transferată în 
acest corp biomecanic. La cererea Familiei, bineînţeles: fiecare membru, chiar şi copiii rătăciţi de turmă, era 
considerat prea important pentru a fi irosit. 

